Ir-reġistru merkantili ta' pajjiżna kompla jżid il-bastimenti rreġistrati miegħu u, sal-aħħar ta' Mejju, il-bastimenti rreġistrati laħqu s-7,458. B'hekk, il-bandiera Maltija baqgħet l-iktar waħda b'saħħitha fl-Ewropa u s-sitt l-ikbar fid-dinja. Bħala tunnellaġġ jammonta għal aktar minn 69 miljun. Minn din l-attività Transport Malta biss iġġenerat 'il fuq minn €16-il miljun matul is-sena li għaddiet biss. Il-bandiera Maltija qed tissaħħaħ ukoll f'dik li hija reġistrazzjoni ta' jottijiet lussużi akbar minn 24 metru. Sal-aħħar ta' Mejju kien hemm kważi 500 jott ta' aktar minn 24 metru rreġistrati taħt il-bandiera Maltija. Il-qasam marittimu huwa parti integrali tal-ekonomija Maltija u fl-aħħar snin il-Ministeru għat-Trasport u l-Infrastruttura adotta diversi miżuri sabiex tkompli tissaħħaħ l-industrija marittima f'Malta, b'mod partikolari r-reġistrazzjoni tal-bastimenti merkantili taħt il-bandiera Maltija – ir-Reġistru Malti. Din l-attività, filwaqt li tiġġenera ammont sostanzjali ta' investiment anċillari f'oqsma oħra, tiġġenera introjtu sostanzjali f'munita barranija. Tiġġenera wkoll diversi impjiegi għal eluf ta' persuni, kemm dawk professjonali kif ukoll f'oqsma oħrajn. It-tkabbir kien possibbli minħabba l-kunfidenza ta' stabbiltà li Malta rnexxielha tagħti lill-operaturi f'dan il-qasam biex jinvestu f'Malta u l-koperazzjoni b'saħħitha li hemm bejn ir-regolatur u l-industrija. Bil-għan li Malta tkun imħejjija għal dan it-tkabbir, Transport Malta qiegħda wkoll tirregola l-korsijiet marittimi organizzati mill-Istitut Marittimu tal-MCAST u tikkontribwixxi finanzjarjament għall-organizzazzjoni ta' eżamijiet internazzjonali li jwasslu għall-kwalifiki ta' baħħara. Kelliema għall-Ministeru tat-Trasport u l-Infrastruttura qalet lill-gazzetta KullĦadd li l-Ministeru għandu miżuri serji biex ikompli jsaħħaħ dan is-settur fis-snin li ġejjin u mhux biss se jistriħ fuq dak li seħħ sa issa. "Bħalissa qiegħda ssir ħidma biex jiġu ppenetrati oqsma ġodda f'dan is-settur, kif ukoll ikomplu jikkonsolidaw dak li nkiseb f'dawn l-aħħar snin b'inizjattivi ġodda. Waħda minn dawn l-inizjattivi hija l-introduzzjoni ta' miżuri li jressqu aktar investimenti minn setturi differenti fil-qasam marittimu, bħal kumpaniji maniġerjali ta' vapuri li jistabbilixxu uffiċċju f'Malta, kumpaniji fl-iffinanzjar tal-bastimenti u oħrajn. B'dan il-mod se jkunu attirati aktar kumpaniji u nies li jaħdmu f'dan is-settur li huwa ta' importanza ekonomika partikolari għal Malta," qalet kelliema għall-Ministeru.